作者:方千里
標題:風流子
內容:春色遍橫塘。年華巧、過雨溼殘陽。正一帶翠搖，嫩莎平野，萬枝紅滴，繁杏低牆。惱人是，燕飛盤軟舞，鶯語咽輕簧。還憶舊遊，禁菸寒食，共追清賞，曲水流觴。回思歡娛處，人空老，花影尚佔西廂。堪惜翠眉環坐，雲鬢分行。看戀柳煙光，遮絲藏絮，妒花風雨，飄粉吹香。都為酒驅歌使，應也無妨。